Transitorowers lank tronk toeFoto ter illustrasie. (Argieffoto: Twitter) Vier transitorowers is Donderdag elkeen vir 30 jaar tronk toe gestuur nadat hulle ŉ SBV-transitovoertuig van kontant ter waarde van R25 miljoen beroof het. Die hof het ook bevind dat die skuldiges die maatskappy gesamentlik moet vergoed vir die verlies wat hy gely het. Die skuldiges is Henrico Fourie (39), Fannie Morris Mbuyani (30), Jasias Lucus Maseko (48) en Lazarus Ntlatleng (28). Regter Bert Bam het die vier skuldig bevind aan roof met verswarende omstandighede, die veroorsaking van ŉ ontploffing, sameswering om ŉ misdaad te pleeg, asook die besit van ŉ onwettige vuurwapen en ammunisie. ŉ Vyfde rower, Bekithemba Patrick Mbanjwa, het nie in die hof verskyn op die dag van vonnisoplegging nie en ŉ lasbrief vir sy inhegtenisneming is sedertdien uitgereik. Volgens Lumka Mahanjana, woordvoerder van die Nasionale Vervolgingsgesag (NVG) in Gauteng, was Fourie die hoof van SBV se logistieke afdeling in Waltloo ten tye van die voorval. Hy het met Ntlatleng en twee ander SBV-werknemers saamgewerk om een van SBV se geldwaens op die N4 tussen Bronkhorstspruit en Pretoria te beroof. Een van die drywers van die waens het glo ook gehelp, maar het later ŉ pleitooreenkoms met die staat aangegaan en teen die ander getuig. “Hul eerste poging was op 27 Desember 2019, maar dit het misluk omdat hulle geen springstof gehad het nie. Hulle het weer op 3 Januarie 2020 probeer, maar kon geen voertuig vind om die trok teen vas te laat ry nie en daar was te veel polisievoertuie op die pad. Op 7 Januarie is die misdaad eindelik suksesvol uitgevoer,” sê Mahanjana. Al vyf skuldiges het aanvanklik onskuldig op die aanklagte teen hulle gepleit. Die staatsaanklaer, adv. Molahlwa Mashuga, het aan die hof gesê transitorooftogte is ŉ ernstige misdaad en kom gereeld voor. Die rooftog is fyn beplan en is boonop deur werknemers van SBV uitgevoer. Hy het die regter daarom gevra om die skuldiges swaar te straf sodat ŉ sterk boodskap daarmee uitgestuur kan word.